Be to, bendrai taikomi ES teisės aktai bus taikomi laikantis juose nustatytų sąlygų. Kiek tai susiję su asmens duomenų tvarkymu, tai visų pirma pasakytina apie Bendrąjį duomenų apsaugos reglamentą (BDAR), Duomenų apsaugos teisėsaugos srityje direktyvą (Teisėsaugos direktyvą) ir ES duomenų apsaugos reglamentą. Šis pasiūlymas tiems aktams nedaro poveikio.

Nuo 2004 m., kai buvo priimta API direktyva, visuotinai sutarta, kad API duomenys yra ne tik viena pagrindinių sienų valdymo priemonių, bet ir svarbi priemonė teisėsaugos tikslais, visų pirma kovojant su sunkiais nusikaltimais ir terorizmu. Taigi tarptautiniu lygmeniu nuo 2014 m. Jungtinių Tautų Saugumo Tarybos rezoliucijose ne kartą raginta sukurti ir visame pasaulyje įdiegti API ir PNR sistemas teisėsaugos tikslais. Be to, Europos saugumo ir bendradarbiavimo organizacijos (ESBO) dalyvaujančių narių įsipareigojimas sukurti API sistemas patvirtina šių duomenų naudojimo svarbą kovojant su terorizmu ir tarptautiniu nusikalstamumu.

Siekiant užtikrinti duomenų tvarkymo pagal siūlomą reglamentą būtinumą ir proporcingumą ir, konkrečiau kalbant, kiek tai susiję su ES vidaus skrydžių API duomenų rinkimu, valstybės narės gaus API duomenis tik dėl tų ES vidaus skrydžių, kuriuos jos pasirinks pagal pirmiau minėtą ESTT praktiką. Be to, tolesniam informacijos apie keleivius skyrių vykdomam API duomenų tvarkymui būtų taikomi apribojimai ir apsaugos priemonės, nustatyti PNR direktyvoje, kaip ESTT išaiškino byloje Ligue des droits humains, atsižvelgdamas į Chartiją.

Siekiant apriboti kišimąsi į keleivių teises iki to, kas tikrai būtina, pasiūlyme nustatytos kelios apsaugos priemonės. Konkrečiau, API duomenų tvarkymas pagal siūlomą reglamentą apsiriboja baigtiniu ir ribotu API duomenų sąrašu. Jokie kiti papildomi tapatybės duomenys neturi būti renkami. Be to, siūlomame reglamente numatomos tik taisyklės dėl API duomenų rinkimo ir perdavimo per maršruto parinktuvą informacijos apie keleivius skyriams jame nurodytais tikslais ir nereglamentuojamas tolesnis PIU vykdomas API duomenų tvarkymas, atsižvelgiant į tai, kad, kaip paaiškinta pirmiau, toks tvarkymas reglamentuojamas kitais ES teisės aktais (PNR direktyva, asmens duomenų apsaugos teisės aktais, Chartija). Maršruto parinktuvo funkcijos, visų pirma jo gebėjimas rinkti ir teikti išsamią statistinę informaciją, taip pat padeda stebėti, kaip oro vežėjai ir informacijos apie keleivius skyriai įgyvendina šį reglamentą. Taip pat numatytos tam tikros konkrečios apsaugos priemonės, pavyzdžiui, registravimo, asmens duomenų apsaugos ir saugumo taisyklės.

Teisėsaugos institucijoms turi būti suteiktos veiksmingos kovos su terorizmu ir sunkiais nusikaltimais priemonės. Kadangi dauguma sunkių nusikaltimų ir teroro aktų yra susiję su tarptautinėmis kelionėmis, dažnai oro transportu, PNR duomenys pasiteisino kaip labai veiksminga priemonė siekiant užtikrinti ES vidaus saugumą. Be to, valstybių narių kompetentingų institucijų atliekami tyrimai teroristinių nusikaltimų ir sunkių nusikaltimų prevencijos, nustatymo, tyrimo ir patraukimo už juos baudžiamojon atsakomybėn tikslais labai priklauso nuo tarptautinio ir tarpvalstybinio bendradarbiavimo.

Atsižvelgiant į nustatytas problemas, susijusias su API duomenų rinkimu ir perdavimu, poveikio vertinime įvertintos politikos galimybės dėl API duomenų rinkimo išorės sienų valdymo ir teisėsaugos tikslais apimties, taip pat API duomenų kokybės gerinimo galimybės. Kalbant apie API duomenų rinkimą teisėsaugos tikslais, poveikio vertinime nagrinėtas, viena vertus, visų ES išorės skrydžių API duomenų rinkimas, ir, kita vertus, visų ES išorės skrydžių ir pasirinktų ES vidaus skrydžių API duomenų rinkimas. Be to, poveikio vertinime taip pat svarstytos API duomenų kokybės gerinimo galimybės – ar API duomenis rinkti automatizuotomis priemonėmis ir rankiniu būdu, ar API duomenis rinkti tik automatizuotomis priemonėmis.

Rengiant šį pasiūlymą konsultuotasi su įvairiais suinteresuotaisiais subjektais, įskaitant valstybių narių valdžios institucijas (kompetentingas pasienio institucijas, informacijos apie keleivius skyrius), transporto sektoriaus atstovus ir atskirus vežėjus. ES agentūros, pavyzdžiui, Europos sienų ir pakrančių apsaugos agentūra (Frontex), Europos Sąjungos teisėsaugos bendradarbiavimo agentūra (Europolas), Europos Sąjungos didelės apimties IT sistemų laisvės, saugumo ir teisingumo erdvėje operacijų valdymo agentūra (eu-LISA) ir Europos Sąjungos pagrindinių teisių agentūra (FRA) taip pat pateikė informacijos. Į šią iniciatyvą taip pat įtrauktos nuomonės ir atsiliepimai, gauti per viešas konsultacijas, vykusias 2019 m. pabaigoje atliekant API direktyvos vertinimą.

–Dėl to, kad API duomenų rinkimo tikslai yra įvairūs, tampa sudėtingiau užtikrinti atitiktį ES asmens duomenų apsaugos sistemai. Reikalavimas ištrinti API duomenis per 24 valandas nustatytas tik tuo atveju, kai API duomenys naudojami pagrindiniam API direktyvos tikslui, t. y. išorės sienų valdymui. Nėra aišku, ar šis reikalavimas taip pat taikomas duomenų tvarkymui teisėsaugos tikslais.

Be to, nors siūlomu reglamentu, išskyrus nuostatą, kuria užtikrinama atitiktis tikslo apribojimo principui, nebūtų reglamentuojamas kompetentingų sienos apsaugos institucijų pagal jį gautų API duomenų naudojimas, atsižvelgiant į tai, kad – kaip paaiškinta pirmiau – jam jau taikomi kiti teisės aktai, siekiant aiškumo konstatuojamosiose dalyse primenama, kad toks naudojimas negali sukelti jokios diskriminacijos, kuri draudžiama pagal Chartijos 21 straipsnį.

7 skyriuje pateikiamos baigiamosios šio reglamento nuostatos, susijusios su deleguotųjų aktų priėmimu, šio reglamento stebėsena ir vertinimu bei jo įsigaliojimu ir taikymu.

2022/0425 (COD)

Pasiūlymas

EUROPOS PARLAMENTO IR TARYBOS REGLAMENTAS

dėl išankstinės informacijos apie keleivius rinkimo ir perdavimo teroristinių nusikaltimų ir sunkių nusikaltimų prevencijos, nustatymo, tyrimo ir patraukimo už juos baudžiamojon atsakomybėn tikslais, kuriuo iš dalies keičiamas Reglamentas (ES) 2019/818

EUROPOS PARLAMENTAS IR EUROPOS SĄJUNGOS TARYBA,

atsižvelgdami į Sutartį dėl Europos Sąjungos veikimo, ypač į jos 82 straipsnio 1 dalies d punktą ir į 87 straipsnio 2 dalies a punktą,

atsižvelgdami į Europos Komisijos pasiūlymą,

teisėkūros procedūra priimamo akto projektą perdavus nacionaliniams parlamentams,

atsižvelgdami į Europos ekonomikos ir socialinių reikalų komiteto nuomonę,

laikydamiesi įprastos teisėkūros procedūros,

kadangi:

(1)dėl sunkių formų ir organizuoto nusikalstamumo tarpvalstybinio aspekto ir nuolatinės teroristinių išpuolių grėsmės Europos teritorijoje reikia imtis veiksmų Sąjungos lygmeniu, kad būtų priimtos tinkamos priemonės saugumui vidaus sienų neturinčioje laisvės, saugumo ir teisingumo erdvėje užtikrinti. Informacija apie oro transportu keliaujančius asmenis, pavyzdžiui, keleivio duomenų įrašai (PNR) ir visų pirma išankstinė informacija apie keleivius (API), yra labai svarbi siekiant nustatyti didelę riziką keliančius keliautojus, įskaitant tuos, apie kuriuos kitu atveju teisėsaugos institucijos nieko nesužino, ir nustatyti nusikalstamų grupių narių tarpusavio ryšius bei kovoti su teroristine veikla;

(2)nors Tarybos direktyvoje 2004/82/EB nustatyta oro vežėjų vykdomo API duomenų rinkimo ir perdavimo siekiant pagerinti sienų kontrolę ir kovoti su neteisėta migracija teisinė sistema, joje taip pat nustatyta, kad valstybės narės gali naudoti API duomenis teisėsaugos tikslais. Tačiau vien sukūrus tokią galimybę atsiranda keletas spragų ir trūkumų. Visų pirma tai reiškia, kad, nepaisant API duomenų svarbos teisėsaugos tikslams, oro vežėjai ne visais atvejais juos renka ir perduoda tais tikslais. Tai taip pat reiškia, kad tais atvejais, kai valstybės narės naudojasi šia galimybe, oro vežėjams pagal nacionalinę teisę taikomi skirtingi reikalavimai dėl to, kada ir kaip rinkti ir perduoti API duomenis šiuo tikslu. Dėl šių skirtumų oro vežėjai patiria nereikalingų išlaidų ir sunkumų, be to, tai gali pakenkti Sąjungos vidaus saugumui ir veiksmingam valstybių narių kompetentingų teisėsaugos institucijų bendradarbiavimui. Be to, atsižvelgiant į skirtingą tikslų palengvinti sienų kontrolę ir teisėsaugą pobūdį, tikslinga nustatyti atskirą API duomenų rinkimo ir perdavimo kiekvienu iš šių tikslų sistemą;

(3)Europos Parlamento ir Tarybos direktyvoje (ES) 2016/681 nustatytos taisyklės dėl keleivio duomenų įrašo (PNR) duomenų naudojimo teroristinių nusikaltimų ir sunkių nusikaltimų prevencijos, nustatymo, tyrimo ir patraukimo už juos baudžiamojon atsakomybėn tikslais. Pagal tą direktyvą valstybės narės turi priimti būtinas priemones, kad užtikrintų, jog oro vežėjai nacionaliniam informacijos apie keleivius skyriui (toliau – PIU), įsteigtam pagal tą direktyvą, perduotų vykdant įprastą veiklą surinktus PNR duomenis, įskaitant visus surinktus API duomenis. Todėl ta direktyva neužtikrinama, kad API duomenys būtų renkami ir perduodami visais atvejais, nes oro vežėjų veiklos tikslas nėra rinkti visą tokių duomenų rinkinį. Svarbu užtikrinti, kad PIU gautų API duomenis kartu su PNR duomenimis, nes bendras tokių duomenų tvarkymas yra reikalingas tam, kad valstybių narių kompetentingos teisėsaugos institucijos galėtų veiksmingai užkirsti kelią teroristiniams ir sunkiems nusikaltimams, juos nustatyti, tirti ir patraukti už juos baudžiamojon atsakomybėn. Visų pirma toks bendras duomenų tvarkymas leidžia tiksliai nustatyti tuos keleivius, kuriuos galbūt tos institucijos turi išsamiau patikrinti pagal taikytiną teisę. Be to, toje direktyvoje išsamiai nenurodyta, kokia informacija yra API duomenys. Dėl šių priežasčių turėtų būti nustatytos papildomos taisyklės, kuriomis būtų reikalaujama, kad oro vežėjai rinktų ir vėliau perduotų konkrečiai apibrėžtą API duomenų rinkinį, kurio reikalavimai turėtų būti taikomi tiek, kiek oro vežėjai pagal tą direktyvą privalo rinkti ir perduoti to paties skrydžio PNR duomenis;

(4)todėl būtina Sąjungos lygmeniu nustatyti aiškias, suderintas ir veiksmingas API duomenų rinkimo ir perdavimo teroristinių nusikaltimų ir sunkių nusikaltimų prevencijos, nustatymo, tyrimo ir patraukimo už juos baudžiamojon atsakomybėn tikslais taisykles;

(5)atsižvelgiant į tai, kad abu aktai yra glaudžiai susiję, šis reglamentas turėtų būti suprantamas kaip papildantis Direktyvoje (ES) 2016/681 nustatytas taisykles. Todėl API duomenys turi būti renkami ir perduodami pagal konkrečius šio reglamento reikalavimus, be kita ko, kiek jie susiję su situacijomis ir būdu, kuriais tai turi būti daroma. Tačiau tos direktyvos taisyklės taikomos klausimams, kuriems netaikomas šis reglamentas, visų pirma taisyklėms dėl PIU gautų API duomenų tolesnio tvarkymo, valstybių narių keitimosi informacija, Europos Sąjungos teisėsaugos bendradarbiavimo agentūros (Europolo) prieigos sąlygų, perdavimo trečiosioms šalims, saugojimo ir nuasmeninimo, taip pat asmens duomenų apsaugos. Tiek, kiek taikomos tos taisyklės, taip pat taikomos tos direktyvos taisyklės dėl sankcijų ir nacionalinių priežiūros institucijų. Šiuo reglamentu neturėtų būti daromas poveikis toms taisyklėms;

(6)API duomenų rinkimas ir perdavimas daro poveikį asmenų privatumui ir apima asmens duomenų tvarkymą. Siekiant visapusiškai gerbti pagrindines teises, visų pirma teisę į privatų gyvenimą ir teisę į asmens duomenų apsaugą pagal Europos Sąjungos pagrindinių teisių chartiją (toliau – Chartija), turėtų būti numatyti tinkami apribojimai ir apsaugos priemonės. Visų pirma bet koks API duomenų, visų pirma asmens duomenis sudarančių API duomenų, tvarkymas turėtų būti atliekamas tiek, kiek tai būtina ir proporcinga šio reglamento tikslams pasiekti. Be to, turėtų būti užtikrinta, kad pagal šį reglamentą surinkta ir perduota API nelemtų jokios formos diskriminacijos, kurią draudžia Chartija;

(7)atsižvelgiant į tai, kad šiuo reglamentu papildoma Direktyva (ES) 2016/681, oro vežėjų pareigos pagal šį reglamentą turėtų būti taikomos visiems skrydžiams, kurių atžvilgiu valstybės narės turi reikalauti, kad oro vežėjai perduotų PNR duomenis pagal Direktyvą (ES) 2016/681, t. y. skrydžiams, įskaitant reguliariuosius ir nereguliariuosius skrydžius, tiek tarp valstybių narių ir trečiųjų šalių (ES išorės skrydžiai), tiek tarp kelių valstybių narių (ES vidaus skrydžiai), tiek, kiek tie skrydžiai atrinkti pagal Direktyvą (ES) 2016/681, nepriklausomai nuo tuos skrydžius vykdančių oro vežėjų įsisteigimo vietos;

(8)todėl, atsižvelgiant į tai, kad Direktyva (ES) 2016/681 netaikoma vidaus skrydžiams, t. y. skrydžiams, kurie išvyksta ir atvyksta tos pačios valstybės narės teritorijoje be tarpinių sustojimų kitos valstybės narės ar trečiosios šalies teritorijoje, ir atsižvelgiant į tarpvalstybinį teroristinių nusikaltimų ir sunkių nusikaltimų, kuriems taikomas šis reglamentas, aspektą, tokiems skrydžiams šis reglamentas taip pat neturėtų būti taikomas. Šis reglamentas neturėtų būti suprantamas kaip darantis poveikį valstybių narių galimybei pagal savo nacionalinę teisę ir laikantis Sąjungos teisės nustatyti oro vežėjų pareigą rinkti ir perduoti tokių vidaus skrydžių API duomenis;